
ДОКЛАД
от Мариан Бачев – министър на културата

OTHOCHO: проект на Постановление на Министерския съвет за изменение на Постановление № 263 на Министерския съвет от 2021 г. за определяне на второстепенни разпоредители с бюджет по бюджета на Министерството на културата 

УВАЖАЕМИ ГОСПОДИН МИНИСТЪР-ПРЕДСЕДАТЕЛ ,
УВАЖАЕМА ГОСПОЖО МИНИСТЪР,
УВАЖАЕМИ ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и неговата администрация предлагам на Вашето внимание проект на Постановление на Министерския съвет за изменение на Постановление № 263 на Министерския съвет от 2021 г. за определяне на второстепенни разпоредители с бюджет по бюджета на Министерството на културата.

Причини, които налагат разработването на проекта на нормативен акт
С проекта на Постановление се предлага увеличение на числеността на персонала на Културно-информационния център на Република България (КИЦРБ) в гр. Скопие, Република  Северна Македония, второстепенен разпоредител с бюджет по бюджета на Министерството на културата. Към момента настоящата численост на КИЦРБ Скопие е 2 щатни бройки.
През изминалия период дейността на Културно-информационния център на Република България в Скопие драстично се увеличи, не само вследствие преместване на сградата в центъра на Скопие през 2022 г., а и с провеждането на активна и динамична културна политика на територията на РСМ и реализирането на над  400 културни събития до момента. В КИЦРБ Скопие в момента работят двама служители (директор и сътрудник-счетоводител), като за укрепване на административния капацитет на КИЦРБ и за да могат да  изпълнят заложените цели и задачи в цялост, е необходимо осигуряването на още една щатна бройка за сътрудник.
В същото време продължава усложнената обстановка, поради военните действия на Руската федерация в Украйна и функционирането на Българския културен институт (БКИ) в Москва е трайно затруднено. След въведените санкции на Европейския съюз и съответните контра санкции от страна на Русия, получихме препоръки от Министерството на външните работи за минимализиране на културната дейност на института. За оптимизиране на разходите, институтът към момента е настанен в сградата на посолския комплекс в Москва, като числеността му е сведена само до длъжностите „директор“ и „счетоводител“, като третият служител е освободен и към момента щатната бройка е незаета.
Във връзка с това е наложително увеличаване на щатната численост с 1 бройка за Културно-информационния център на Република България в Скопие. Увеличението може да се реализира чрез компенсирана промяна на числеността на персонала, съответно чрез намаляване на щатната численост на БКИ Москва. В тази връзка се предлага изменение на Приложението към чл. 2 от Постановление № 263 на Министерския съвет от 2021 г. за определяне на второстепенните разпоредители с бюджет по бюджета на Министерството на културата, като в т. 5 цифрата „3“ се заменя с „2“, а в т. 11 цифрата „2“ да се заменя с „3“.

Целите, които се поставят с проекта на нормативен акт
Целта на предложеното изменение е да се осигури административен капацитет за пълноценно изпълнение на културната програма на Културно-информационния център на Република България в Скопие, като предлаганата промяна е целесъобразна и съответства на стратегическите приоритети на Министерството на културата в областта на международното културно сътрудничество и може да бъде реализирана без негативни финансови и административни последици. 

Финансови и други средства, необходими за прилагането на проекта на нормативен акт
Приемането на представения проект на Постановление на Министерския съвет не изисква разходи, трансфери и други плащания, свързани с разходването на бюджетни средства, поради което е изготвена финансова обосновка съгласно образеца по приложение № 2.2 към чл. 35, ал. 1, т. 4, буква „б“ от УПМСНА.

Очакваните резултати от прилагането на проекта на нормативен акт
Предложеният проект на акт е изготвен във връзка със засилената културна дейност през последните години на Културно-информационния център на Република България в Скопие, който в партньорство с Посолството на Република България в Република Северна Македония осъществява инициативи за популяризиране на българската култура с много по-мащабни и значими събития. Тази засилена дейност е доказателство за предприетите конкретни действия за осигуряване на по-голяма видимост, достъпност и политика на отворени врати на българската култура за местната общественост. По този начин българската държава дава категоричен знак към партньорите ни от Европейския съюз за приоритетите, която страната ни си поставя при провеждането на културна политика на територията на Република Северна Македония. 

Анализ за съответствие с правото на Европейския съюз
Във връзка с чл. 28, ал. 2, т. 5 от Закона за нормативните актове не се налага изготвянето на справка за съответствие с европейското право, тъй като представеният проект на акт не въвежда норми от правото на Европейския съюз.

     Информация за проведените обществени консултации
В изпълнение  на чл. 26, ал. 3 от  Закона за нормативните актове и чл. 85 от Устройствения правилник на Министерския съвет и на неговата администрация, проектът на Постановление е публикуван на интернет страницата на Министерството на културата и на Портала за обществени консултации на Министерския съвет. 
В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта на Постановлението, която е съгласувана по реда на чл. 30б и 30г от Устройствения правилник на Министерския съвет и неговата администрация с дирекция "Координация и модернизация на администрацията".
	Материалите са съгласувани по реда на чл. 32 от Устройствения правилник на Министерския съвет и неговата администрация.

УВАЖАЕМИ ГОСПОДИН МИНИСТЪР – ПРЕДСЕДАТЕЛ,
УВАЖАЕМА ГОСПОЖО МИНИСТЪР,
УВАЖАЕМИ ГОСПОДА МИНИСТРИ,

С оглед изложеното, на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да разгледа и приеме предложения проект на Постановление. 

